'बीसीसीआई-प्रसार भारती समझौते से 3.39 करोड़ का नुकसान'  
संसद की लोक लेखा समिति ने कहा कि प्रसार भारती द्वारा बीसीसीआई के साथ किए गए गलत करार के कारण 3.39 करोड़ रुपये का नुकसान हुआ।
संसद की लोक लेखा समिति (पीएसी) ने सोमवार को संसद में प्रस्तुत एक रिपोर्ट में कहा कि छह साल पहले प्रसार भारती द्वारा भारतीय क्रिकेट कंट्रोल बोर्ड (बीसीसीआई) के साथ किए गए एक गलत करार के कारण राजस्व को 3.39 करोड़ रुपये का नुकसान हुआ।  भारतीय जनता पार्टी के नेता मुरली मनोहर जोशी 25 सदस्यीय इस समिति के अध्यक्ष हैं।  रिपोर्ट के मुताबिक प्रसार भारती और बीसीसीआई के बीच यह करार 30 नवम्बर 2005 को हुआ था।  समिति ने छह महीने के भीतर करार का मसौदा तैयार करने में हुई गलती पर स्पष्टीकरण देने, जानबूझ कर राजस्व को पहुंचाए गए नुकसान की भरपाई तथा करार को पूरा करने में शामिल रहे अधिकारियों पर कड़ी कार्रवाई किए जाने की मांग की है।  समिति ने सिफारिश की है कि सात घंटे से कम अवधि वाले मैचों के लिए बीसीसीआई को दी गई अतिरिक्त राशि वापस लेने की कार्रवाई शुरू की जाए।